ՊԱՐՈՆ ԳԷՈՐԳ ԳԱՆՏԱՀԱՐԵԱՆ`
ԱՆՁՆԴԻՐ ԴՊՐԵՎԱՆԵՑԻ ՄԸ

Աւետարանական «անձնդիր» բնորոշումը (հմմտ. Աւետարան ըստ Յովհաննէսի 10.11) Պարոնին ամենէն սիրած բառերէն մէկն էր: Ես զայն իրմէ սորված եմ, դպրեվանքեան ուղերձի մը պատրաստութեան ընթաց-քին:
Մեծի տանն Կիլիկիոյ կաթողիկոսութեան դպրեվանքին մէջ, Անթիլ-իաս, Պարոնին աշակերտած եմ 1973–1974 տարեշրջանէն 1980–1981 տա-րեշրջան, երբ ան մեր գրաբարի, հայ գրականութեան եւ հայոց պատմութ-եան ուսուցիչն էր: Ապա, դարձեալ դպրեվանքին մէջ, այս անգամ Պիքֆա-յա, 1981–1982 տարեշրջանէն 1984–1985 տարեշրջան գործակցած եմ Պարո-նին հետ, տեսչութեան մէջ, Պարոնը որպէս ներքին տեսուչ եւ ես որպէս հսկիչ:
1997-ին, երբ համալսարանական ուսումէս եւ 11 տարուան հովուա-կան ծառայութենէս Մայրավանք վերադարձայ` Արամ Ա. Վեհափառ հայ-րապետին տնօրինութեամբ միջ-եկեղեցական յարաբերութիւններու վարիչի պաշտօնին կոչուեցայ: Յաճախակի ճամբորդութիւններս եւ այլ պարագաներ առիթ չստեղծեցին, որ դպրեվանքի մէջ կամ այլապէս մեր մտերիմ հանդիպումները շարունակուէին:
Շնորհակալութիւն կը յայտնեմ Համազգայինի Լիբանանի շրջանային վարչութեան, որ առիթը կ՚ընծայէ ինծի խօսքս արտասանելու Պարոնին յիշատակով լի այս երեկոյեան` որպէս ակամայ յամեցած սրտի պարտք մը:

ԲԱԳԻՆ-ի, Յունուար–Մարտ 2013 թիւին մէջ (էջ 65–69), Ալպէր Քա-միւէն [1913–1960] կատարուած «Ուսուցիչին էական դերն է արթնցնել աշխատելու եւ ճանչնալու ուրախութիւնը» մէջբերումը կ՚ուրուագծէ Պարոնին շէն եւ ան-խոնջ ներկայութիւնը դպրեվանքի նուիրական յարկին մէջ: Շէն բացատ-րութիւնը երկու ծալքերով կը բացուի հոս. Առաջին, շէնշող եւ երկրորդ շինիչ: Ես այսպէ՛ս ճանչցայ Պարոնը իր բովանդակ էութեամբ: Առաւել, ինծի համար ամենէն յատկանշականը Պարոնին անդուլ աշխատասի-րութիւնն էր: Կը հիանայինք, թէ ան ինչպէս կը կարողանար իր կրթական, հասարակական, ընտանեկան եւ այլ բազմածալ պարտաւորութիւնները նո՛յն նախանձախնդրութեամբ ու պարտաճանաչութեամբ կատարել: Գաղտնիքը այն էր, որ գիտէր ժամանակը տնտեսել եւ լեցնել մնայուն իրագործումներով, որոնց մէջ տիրականը մարդո՛ւ պատրաստութիւնն էր: Պարոնին սորվեցուցած կեանքի դասերէն ամենէն բնորոշիչը ճղճիմ հաշիւներէն եւ աթոռոմոլութեան ախտէն վեր ելլելն ու գործին կառչիլն էր, այն անխախտ հաւատքով, թէ մարդիկ կու գան ու կ՚երթան, սակայն գործը կը շարունակուի եւ սերունդները իրար ագուցելով կ՚ապահովէ ազգին երթը: Այսպէ՛ս գործեց Պարոնը եւ նո՛յնը ընել սորվեցուց իր խնամքին յանձնուած հայորդիներուն. որովհետեւ, ուսուցումին արժէքը կը ճշդուի անոր յառաջ բերած ներշնչումին չափով ու կերպով եւ անոր վախճա-նական նպատակով:
Երկու տարի առաջ, հետաքրքրութեամբ կարդացի ԳԷՈՐԳ ԳԱՆ-ՏԱՀԱՐԵԱՆ` ԱՄԷՆՈՒՆ ՈՒՍՈՒՑԻՉԸ հատորը (Կազմող, յառաջաբանի հեղինակ եւ խմբագիր` Երուանդ Տէր-Խաչատուրեան, Երեւան, «Փիւնիկ», 2011), որմէ կատարուած յապաւուած մէջբերումներով եւ անոնց կցուած սեղմ վերլուծումներով ձեզի պիտի պարզեմ Գէորգ Գանտահարեան` անձնդիր դպրեվանեցին, դպրեվանքին հանդէպ իր սնուցած գուրգու-րանքը վերհատուցելու փորձ մը կատարելով:

Առաջին՝ Պարոնը, ինչպէս բոլոր դպրեվանեցիներս, դպրեվանք կը մտնէ պատանի տարիքին: ԳԷՈՐԳ ԳԱՆՏԱՀԱՐԵԱՆ` ԱՄԷՆՈՒՆ ՈՒ-ՍՈՒՑԻՉԸ գիրքը կը մանրամասնէ. «Ամերիկայի Այնթապցիներու Միութիւնը որոշում է Հալէպի երկու առաջադէմ աշակերտի ուղարկել Անթիլիասի Դպրեվանքը` մասնագիտանալու հայագիտութեան մէջ: Ըստ նախնական ծրագրի` Դպրեվանքը աւարտելուց յետոյ նրանք իրաւունք էին ստանալու շարունակելու իրենց ուսումը Ամերիկայում` իրենց նախընտրած մասնագիտութեան գծով: Ընտրուած երկու աշա-կերտներից մէկը եղել է Գէորգ Գանտահարեանը: Նոյն տարում էլ,– ակնարկութիւնը 1939 տարիին է [Ն]–, Կրթասիրաց Վարժարանի շրջանաւարտը դառնում է Անթիլիասի Դպրեվանքի աշակերտ:
Կեանքի հանգամանքները միշտ աւելի զօրաւոր են ու բախտորոշիչ, քան կանխապէս լաւ մշակուած որեւէ մտադրութիւն, բաղձալի որեւէ նպատակի հասնելու ձգտում: Ի բարեբախտութիւն հետագայի իր հազարաւոր սաների ու աշակերտների, Ամերիկա մեկնելու ծրագիրը ինչ-ինչ հանգամանքների պատճառով չի կայանում: Փոխարէնը Դպրեվանքի ուսումը աւարտելուց անմիջապէս յետոյ Գէորգ Գանտա-հարեանը կարգւում է Դպրեվանքի ուսուցիչ: Հաւանաբար իր մտքով անգամ չի անցել, որ հետագայ իր ողջ կեանքը այլեւս կապուելու է Դպրեվանքին» (էջ 6): 
Չեմ գիտեր, թէ Պարոնը բնաւ Ամերիկա այցելեց կամ ոչ. սակայն մի քանի անգամներ լսած եմ իր «Սա Ամերիկա ըսուած «աւետեաց երկիրը» օր մը կը տեսնենք երեւի» խօսքը…:

Երկրորդ՝ Պարոնը իր բոլոր նեարդներով հայ էր եւ ամբողջական ու անկողմնակալ հա՛յը կերտեց մեր մէջ` համահաւասար կերպով արժե-ւորելով մեր սուրբերն ու սրբուհիները, հերոսներն ու ֆետայիները, գրագէտներն ու աշուղները: Հայ եկեղեցի, հայ լեզու, հայ մշակոյթ, հայ երգ, հայ ազգ իրեն համար սրբութիւններ էին: Պարոնը հայ հաւատքի եւ մշակոյթի ուխտակալն ու նուիրեալն էր եւ անոնց պահպանութիւնը կը վստահէր իր աշակերտներուն, անոնց մէջ տիպար հայ մարդը քանդա-կելով, որ համազօր էր օրինակելի մարդ ըլլալուն:
Հայօրէն գոյատեւելու իր ըմբռնումը խտացնելով, իր աշակերտ-ներուն ուղղուած «Հա՛յ Կոչուիլ» խօսքին մէջ, ան կ՚ըսէր.
«Առաջին. Հայ քրիստոնէութեան յաւիտենական ճշմարտութիւններու հայացած օրրանն է հայ եկեղեցին: Դարերու ընթացքին նորակերպ զարդարեալ, բարոյական առաքինութիւններու շտեմարան:
Երկրորդ. Հաւատարմութիւն հայոց լեզուին, դպրութեան, մշակոյթին: Քիչ անգամ պատահած է, որ մեր ժողովուրդը զինուորական ուժով ինքզինք յայտնած է պատմութեան ընթացքին» (էջ 131):
«Համայնավարութեան նիւթապաշտութիւնը եւ ամերիկեան հաճոյապաշտութ-իւնը մարդ արարածին մէջէն պարպեցին հաւատքը ոգեկան արժէքներու հանդէպ:
Եւ երրորդ` մարդկութիւնը բաղկացած է խմբաւորումներէ, որոնց բարձրագոյն կերպարն է ազգը: Դուք մաս կը կամէք հայ ազգին: Բայց հայ կոչուիլը, հայու զաւակ ըլլալը եւ հայօրէն ապրիլը տարբեր հասկացողութիւններ են:
Արդ, ինչպէ՞ս կարելի է ապրիլ հայօրէն: Կը պատասխանեմ անմիջապէս. Հաւատարիմ մնալով հայոց պատմութեան յաւերժական երթ ապահովող հիմնական արժէքներուն» (էջ 132):
Պարոնին խօսքը գործեց եւ գործը խօսեցաւ: Ան այս ոգիո՛վ դաս-տիարակեց իր միտքի եւ հոգիի զաւակները, որոնք, յատկապէս դպրե-վանք-աղօրիքին մէջ աղացուելէն ետք, որպէս նշխար դրուեցան ժողո-վըրդանուէր ծառայութեան աստուածահաճ եւ ազգօգուտ սեղանին վրայ:
* * *

Երրորդ՝ Պարոնը կոչումի տէր ուսուցիչ էր: Կը հաւատամ, որ Եղիշէ պատրիարք Դուրեանի (1860–1930) մասին իր գրած ուսումնասիրութեան մէջ՝ ան ուսուցչութեան ի՛ր ըմբռնումը կը բանաձեւէր, ըսելով. 
«Ուսուցչութիւնը Դուրեան Սրբազանին համար եղած է առաքելութիւն» (էջ 77):
«Իբրեւ դաստիարակ, իր սիրոյն առարկայ դարձուցած է բոլորը անխտիր, նայուածքը սեւեռած է անոնց դրական կողմերուն վրայ, քան յանուն կարգա-պահութեան եւ խստութեան օգտագործելու եւ երբեմն ալ այլոց նման շահագործելու աշակերտներուն տկարութիւնները կամ գործած յացանքները: Վստահութիւնը շահած է բոլորին եւ յաջողած է կազմաւորել անոնց անձերն ու միտքերը: Ահա՛ թէ ինչո՛ւ բոլոր անոնք, որոնք կարճ թէ երկար շրջանի համար աշակերտած են իրեն, անմոռանալի յիշատակներ ունէին իրմէ եւ մինչեւ վերջ պահած են իրենց հիացումը` մեծ ուսուցիչին հանդէպ» (էջ 78):
Մաղաքիա Օրմանեան եւ Եղիշէ Դուրեան սրբազաններուն Արմաշի դպրեվանքին բերած նպաստը մասնաւորելով, «Եկեղեցական դաստիա-րակութեան դաշտ. Արմաշ» (էջ 80) ենթաբաժինին մէջ, Պարոնը կ՚ընդգծէր. «Եւ այսպէս Օրմանեան-Դուրեան աննման զոյգը, լծուեցան աշխատանքի, գիշերը ցերեկին խառնելով, հայ ժողովուրդին ընծայելու համար հոյլ մը եկեղեցականներու, որոնց ծառայութիւնը երախտիքի արժանի է եւ որոնց բարերար ներկայութիւնը հայ մշակոյթի մարզին եւ հայ կեանքին մէջ, վեր է ամէն գնահատանքէ: Հայ եկեղեցւոյ եւ հայ մշակոյթի համար շահուած անուններ են Թորգոմ պատրիարք, Բաբգէն եպսկ. Կիւ-լէսէրեան, Մեսրոպ արք. Նարոյեան, Շահէ եպսկ. Գասպարեան եւ այլք» (էջ 81):
«Ան ուսուցիչ եղաւ» շեշտադրումը որպէս վերնագիր պատահա-կանօրէն չէր ընտրուած 2005-ի յունուարին Պարոնին մեծարման ձեռնար-կին դպրեվանեցի սարկաւագի մը կողմէ կատարուած բացման խօսքին համար, ուր դպրեվանեցիներ իրենց մտածումները կը խտացնէին հետեւ-եալ բառերուն մէջ. «Պրն. Գանտահարեան դպրեվանքին մէջ չգործեց միայն իբրեւ ուսուցիչ, այլեւ դարձաւ նաեւ հայր, մեծ եղբայր եւ իսկական անձնդիր դաստիարակ մը: Ան որպէս հայր գուրգուրաց իր աշակերտներուն վրայ` զիրենք խրատելով եւ օգնելով, որ ճիշտ ճամբու ընթացքի մէջ մնան եւ նպատակի կեանք մը ապրին, լաւ ու արդիւ-նաւոր գործեր կատարեն: Ինչպէս ինք պիտի ըսէր, եթէ մէկը մեռնի հաշիւ պիտի չընեն, որ այս անձը որքան կերաւ, որքան խմեց, այլ պիտի տեսնեն, թէ իր կեանքի ընթացքին ի՛նչ կատարեց եւ ի՛նչ թողուց մեզի իր աշխատանքներուն իբրեւ արժէք» (էջ 277):

Չորրորդ՝ Պարոնին համար հայ ազգի ծառայութեան լծուած իւրա-քանչիւր նուիրեալ եւ յատկապէս հայ հոգեւորական արժէք էր: Լսեցէք Զարեհ Ա. Կաթողիկոսին մասին 1988-ին Քուէյթի մէջ իր արտասանած խօսքը, սրտէն խոցուած սրտի մեծ մարդ մը այնքա՜ն սրտառուչ «Ընտրեալին Շնորհքը» խորագիրով ամփոփող սա տողերուն մէջէն.
«25 տարի ետք իր վախճանումէն, մարդկային մտքին մէջ կը ծնի դաժան հարցում մը: Ի՞նչ պիտի մնայ իրմէ մեզի:
Արուեստագէտներն ու գիտունները իրենց ստեղծագործութիւններով կը մնան յետնորդ սերունդներուն մօտ, իրենց մահէն ալ ետք: Ի՞նչ է ճակատագիրը սակայն բարոյական արժէքներուն: Այո՛, երբ ողջ են իրենց կենդանութեան, իրենց անձով կը լեցնեն շրջապատը ծաղիկներու բոյրին պէս: Այդպիսի անձերուն մտերմութիւնը վայե-լողներ կ՚ափսոսան, կը սգան անոնց մահը, բայց ի վերջոյ ժամանակին հետ կը վերածուին յիշատակի, որ հետզհետէ ձայնի տեղ կը դառնան արձագանգ: Իսկ յաջորդ սերունդներուն համար, անկենդան յուշ մը:
Ինչպիսի՞ առաքինութիւններով զարդարուած էր Զարեհ Վեհափառին անձը.
Ամէնէն առաջ, ճշմարիտ Քրիստոնեային եւ հաւատքի մարդու պատկերը կը գծուի մեր նայուածքին դիմաց: Աւետարանէն աղբիւրացող ճշմարտութեանց խոր համոզումն ու հաւատքը ունէր: Քրիստոնէութեան ապրումը իր շնչառութիւնն էր» (էջ 104):
«Երկրորդ` Հայաստանեանց եկեղեցւոյ հաւատաւոր պաշտօնեան եւ պաշտ-պանը` անոր աւանդութեանց եւ միութեան. Ազգային նկարագրին: Իրեն համար հայ եկեղեցին ո՛չ միայն Աստուծոյ տունն էր, այլ նաեւ` հայ ժողովուրդին, հայ ազգին տունը» (էջ 105):
«Իր նկարագիրը զարդարող երրորդ յատկանիշը իր անհուն բարութիւնն էր: Բարութիւնը ո՛չ իր չէզոք իմաստով, մարդու չարութիւն չընող, այլ ճառագայթող զգացումով, իր անձէն արտահոսող, ժայթքող բխում իբրեւ» (էջ 106):
Պարոնը խորապէս կը հաւատար, թէ այսպիսի հոգիի տէր մշակներ կը կազմաւորէր դպրեվանքը եւ այս իսկ պատճառաւ իր ամբողջ կեանքը ի սպաս դրաւ դպրեվանքի մէջ կատարուող մարդաթրծումի եւ հոգեկեր-տումի աշխատանքին:
Այս տարի 50-ամեակն էր սրբատիպ եւ անմահանուն Զարեհ Ա. Կաթողիկոսին: Ուրբաթ, 12 ապրիլին, Անթիլիասի վեհարանի դահլիճը գտնուողները, ի տես հոն եղող ներկայութեան, համաձայն պիտի ըլլան ինծի, երբ ըսեմ, թէ այնքա՜ն խարազանող ուժգնութեամբ եւ այժմէակա-նօրէն կ՚արձագանգէր Պարոնին վաւերական արժէքները իրենց արժանի պատուանդանին վրայ տեսնելու Զարեհ Ա. Կաթողիկոսի վախճանման 40-ամեակին առթիւ 2003-ին արտասանած խօսքը, «Զարեհ Սքանչելին» ենթախորքով: 
Լսենք զինք.
«Հայաստանի հանրապետութեան վերանկախացման ընթացքին եւ անկէ ետք, սեւացրէքեան օրերուն` պատմութեան խեղաթիւրման հետեւանքով մութի մէջ մնացած համազգային արժէքներ հետզհետէ ծանօթացուեցան հայրենի ժողովուրդին: Իբրեւ հայրենիքի դաւաճան ներկայացուած հայ ազատագրական շարժման ամէնէն փառա-ւոր դէմքերը այսօր բարեբախտաբար վերաժեւորուած են եւ գրաւած դիրք` արժա-նաւոր հայորդիներու պատուանդանին վրայ: Պատմութեան ընթացքը անխուսափե-լիօրէն կը սրբագրէ խեղաթիւրումները եւ իր արդար գնահատումը կու տայ պատ-մութեան կերտիչներուն: Այսպէս եղած է միշտ. Այսպէս ալ պիտի շարունակուի պատմութեան ընթացքը:
Ժամանակն է ուրեմն, որ Զարեհ սքանչելի Կաթողիկոսը ծանօթացուի մեր հայրենի ժողովուրդին ի սուրբ Էջմիածին եւ ի Հայաստան: Ժամանակն է, որ հայրե-նաբնակ հայութիւնը ծանօթանայ երջանկայիշատակ Հայրապետին, անոր նկարագ-րային առաքինութիւններուն, ազգին ու եկեղեցիին հանդէպ ունեցած իր խոր սիրոյն ու հաւատքին. Ծանօթանայ այն պայմաններուն, որոնց մէջ ան ընտրուեցաւ ու գործեց իբրեւ կաթողիկոս:
Կիլիկիոյ Կաթողիկոսութեան թէ ընդհանրապէս հայկական Սփիւռքի պատ-մութեան մէջ անկիւնադարձային նկատուող Զարեհեան շրջանի պատմագիտական արժեւորումը արդարօրէն կ՚ակնկալուի մեր ժողովուրդին կողմէ: Անկիւնադարձ, որ փրկեց մեր եկեղեցին, պահեց անոր անկախ էութիւնն ու դիմագիծը եւ այդ ճամբով կանխեց թաքուն ու մութ ապազգային ծրագիրի մը գործադրութիւնը: Եւ այնքան ամուր է ու հաստատ 1956-ին ամրակայուած Զարեհեան ժամանակաշրջանը, որ փաստօրէն այնուհետեւ ի սպառ չէզոքացուեցան պատմական այս Կաթողիկոսութեան դէմ բոլոր տեսակի ոտնձգութիւնները» (էջ 115):
Կ՚եզրակացնեմ տէրունական պատգամով. «Ականջ ունեցողը թող լսէ» (Մտ 11.15):

Հինգերորդ՝ Պարոնը գործնականօրէն կը գնահատէր Մեծի տանն Կիլիկիոյ կաթողիկոսութեան վերապահուած անփոխարինելի առաջնոր-դող դերակատարութիւնը Հայ եկեղեցւոյ նուիրապետութեան մէջ: 18 օգոստոս 2006-ին, Պարոնին յուղարկաւորութեան առթիւ փոխան դամբա-նականի ընթերցուած Արամ Ա. Կաթողիկոսի անձնական վկայութիւնը լուսարձակի տակ կը բերէր այս իրողութիւնը: Վեհափառը կը վկայէր. «Գէորգ Գանտահարեանի կեանքին ու գործին ամէնէն յատկանշական երեւոյթներէն մէկը դարձաւ իր ամուր կապուածութիւնը, անխարդախ հաւատարմութիւնը եւ անձնական ծառայութիւնը Մեծի Տանն Կիլիկիոյ Կաթողիկոսութեան: Իր ամբողջ կեանքը ան ապրեցաւ այս Սուրբ Աթոռին մէջ` Դպրեվանքի իր աշակերտական օրէն սկսեալ մինչեւ իր վերջին շունչը: Իր առաջին եւ ճշմարիտ ընտանիքը Անթիլիասը եղաւ: Այս մեծ ընտանիքէն առած իր ապրումներով ու արժէքներով ընտանիք կազմեց, անոնցմով իր զաւակները կրթեց եւ այդ արժէքներուն ու կեցուածքներուն շեփո-րահարը եղաւ իր շրջապատին մէջ: Ան ոչ միայն զգացականօրէն կամ տեսականօրէն հաւատաց Հայրապետական այս դարաւոր Աթոռին համազգային առաքելութեան ու ծառայութեան, այլ նաեւ իր գործօն ու հետեւողական մասնակցութիւնը բերաւ Անթիլիասի անթիլիասական առաքելութեան ու ծառայութեան կենսագործման, յատկապէս մարդակերտումի, մշակութային գործունէութեան ու հայեցի դաստիա-րակութեան բնագաւառներէն ներս» (էջ 293):

Վեցերորդ՝ Պարոնը շնչեց եւ գործեց դպրեվանքով եւ դպրեվանքին համար: Եթէ վերցնենք դպրեվանքը Պարոնին կեանքէն, մեծ դատար-կութեան մը դիմաց պիտի գտնուինք եւ եթէ Պարոնը չդնենք դպրեվանքին մէջ, դպրեվանքը մեծ դաստիարակի մը բացակայութիւնը պիտի զգայ: Այս պահուն, երբ իր կենդանի ներկայութիւնը կը պարզուի մեր դիմաց, ան, 2005-ին, Թեհրանի եւ Թաւրիզի մէջ դպրեվանքի հիմնադրութեան 75-ամեակին առիթով կազմակերպուած հանդիսութիւններու ընթացքին իր արտասանած խօսքը կը կրկնէ` «Սերունդներու Դարբնոցը» մեր դիմաց քանդակելով.
«Հին, միջին թէ վերջին դարերու դպրոցական ցանցէն ներս իր յատուկ տեղն ու դերակատարութիւնը ունեցած է Մեծի Տանն Կիլիկիոյ Կաթողիկոսութեան Դպրե-վանքը, որ իրաւամբ բոլոր հայրապետներու կողմէ կոչուած է Կաթողիկոսութեան սիրտը: Որովհետեւ առանց դպրեվանքեան հունձքին, մռայլ պիտի դառնար Կաթողի-կոսութեան ապագան:
Շատ մը դժուարութիւններ` տնտեսականէն սկսեալ, որոնց կրնայ հանդիպիլ Կաթողիկոսութիւնը, կրնան դիւրաւ հարթուիլ, բայց մարդու պակասը, ճակատագ-րական աղէտի կրնայ վերածուիլ, եթէ օր մը Դպրեվանքի դռները փակուին, թեկնա-ծուներու չգոյութեան պատճառաւ: Ինչպէս նախապէս յիշեցինք, Դպրեվանքի առաքե-լութեան մէջ առաջին կարգի կու գայ մարդու պատրաստութիւնը, հայ եկեղեցւոյ եւ դպրոցի համար: Երկու ամուր կռուաններ, հայ ժողովուրդի գոյութեան եւ յարա-տեւութեան համար:
Սակայն, հայ եկեղեցւոյ սպասաւորներ պատրաստելու պարտականութեան կատարման ընթացքին, Դպրեվանքը կը հանդիպի կարգ մը դժուարութիւններու:
Սերունդները կը փոխուին, եւ յաճախ հիմնական փոփոխութիւններ տեղի կ՚ունենան արժէքներու համակարգին մէջ:
Այսօր, մարդոց բացարձակ մեծամասնութիւնը կը հետապնդէ հետեւեալ արժէք-ները, որոնք ըստ քրիստոնէական հասկացողութեան, կը պատկանին այս աշխարհին եւ հետեւաբար ապականիչ արժէքներ են:
Առաջին` դրա՛մ, դրա՛մ, դրա՛մ: Ամէն ջանք կը թափուի տէր դառնալու համար մեծ գումարներու, հեւ ի հեւ վազքի կը վերածուի մարդու կեանքը, ոսկիներ դիզելու» (էջ 228):
«Երկրորդ` նկատառելի թիւ մը մարդոց, կը հետապնդէ տէր դառնալ աթոռներու եւ այդ հանգամանքին օգտագործումով ինքզինք արժեւորել յաչս իր նմաններուն:
Երրորդ` ստուար խումբ մը կեանքը կ՚արժեւորէ հաճոյապաշտութեամբ. Ամէն ճիգ կը թափէ հեշտասէր կենցաղ մը ունենալու, ինքզինք յանձնելով ֆիզիքական մղումներու եւ բնազդներու յորձանքին:
Դպրեվանքի առաքելութեան երկրորդ հիմնական հարցը հայակերտումն է: Այս մարզին մէջ եւս Դպրեվանքը ներկայիս աւելի դժուարութեան մէջ է, քան հիմնադ-րութեան օրերուն:
Չկար Computer, չկար Internet, որոնք աշխարհի որեւէ մէկ խուլ անկիւնը` վայրկեանի մը մէջ, հաղորդ կրնան պահել այլ անկիւնի մը մէջ պատահած անցուդարձերուն: Վերջերս նաեւ հրապարակ նետուած համաշխարահայնացման տեսութիւնը կը սպառնայ վտանգել ազգերու ե՛ւ տնտեսական ե՛ւ մշակութային ինք-նութիւնը:
Այս պայմաններու տակ, ընդհանուր անտարբերութիւն մը տեղ գտած է հոգիներէն ներս` ազգային մեր մշակութային արժէքներու հանդէպ, ո՛չ միայն ուսա-նողական շրջանակներու մէջ, այլ նաեւ ծնողներու մօտ:
Աշակերտ` աւետարանական յղացքով կը նշանակէ մնայուն արժէքներու եւ ճշմարտութեանց հետեւորդ ըլլալ. Այս իմաստով է, որ ձեռնադրութեան ընթացքին թեկնածուները իրենց ուղղուած հարցումին կը պատասխանեն` «աշակերտիմ եւ հետեւիմ»: Վարդապետին` այսինքն ուսուցանողին պարտականութիւնն է խոր ճանա-չումի տանիլ զինք ունկնդրողները դէպի այդ արժէքները:
Այնպիսի սերունդներու դարբնոցն է Դպրեվանքը, որոնք Կաթողիկոսութեան ճամբով միակ նշանաբան ընտրած են` ծառայել եկեղեցւոյ եւ ազգին: Ամէնուրեք աշխատանք կը տանին կրօնական եւ աշխարհական շրջանաւարտներ այդ արժէք-ներուն հանդէպ հաւատարմութեան ոգին կռանելու, փրկութեան միակ ճանապարհը` օտար այս ափերուն վրայ: Կառչիլ հայ արժէքներուն, հայ լեզուին, հայ պատմութեան եւ հայ եկեղեցւոյ» (էջ 228–232):
Պարոնը, որպէս ուսանող եւ ուսուցիչ, եղաւ անձնդիր դպրեվանեցի մը, քաջ գիտակցելով, թէ դպրեվանքը պետական վկայականէ եւ համալ-սարանական բարձրագոյն ուսումէն առաջ եւ անդին անձնազոհ մաս-նակցութիւն է հայակերտումի սրբազան առաքելութեան:
Այս օրերուն, երբ դպրեվանքը արդէն նախաձեռնած է իր 84-րդ տարեշրջանի նոր սաներու արձանագրութեան, Պարոնը իր ոգեղէն ներկայութեամբ այս սրահէն ներս կը մտնէ եւ իրեն յատուկ ուղղակի անմիջականութեամբ մարտահրաւէր կը կարդայ մեզի` հոգեւորական-ներուս եւ աշխարհականներուս, տնօրէններուս եւ ուսուցիչներուս, ծնող-ներուս եւ հասարակական գործիչներուս ու կ՚ըսէ. «Եթէ կը յարգէք յիշատակս, գործին կառչեցէք: Գործը թող ըլլայ ձեր խօսքին կշռաքարը: Գործը պայմանաւոր է մարդով: Մարդն է դպրեվանքին դրամագլուխը: Դպրեվանք ուսանո՛ղ ղրկեցէք: Առանց դպրեվանքին մէջ կազմաւորուած տղոց, վաղը ձեր հաւաքական կեանքին մէջ աւելիո՛վ պիտի տառապիք անձնդիր հայ մարդու սովէն եւ առաւել անսրբագրելի պիտի դառնայ ձեր ափսոսանքը: Դպրեվանքի գոյութիւնը հայ եկեղեցւոյ, հայ դպրոցին եւ հայ մշակոյթին նուիրուած մարդոցմով կ՚արդարանայ եւ այս մարդիկը պիտի գան մեր ժողովուրդէն ու ապա պիտի երթան մեր ժողովուրդի ծառա-յութեան»:

Աշխարհով մէկ սփռուած դպրեվանեցի բոլոր սաներուն անունով, այս խորհրդածութիւնը երախտագիտական զգացումով կը փակեմ Պարո-նին շատ սիրած եւ մեզի սիրցուցած հայ նահատակ բանաստեղծներէն Դանիէլ Վարուժանի բառերով.
«Մըշա՛կ, ցանէ՜.- յանուն Տիրոջ նըշխարին.
Թող մատերէդ յորդին սերմեր լուսեղէն:
Վաղը ամէն մէկ հասկի մէջ կաթնային
Պիտ՛ հասուննայ մաս մ՚Յիսուսի մարմինէն» 
(Ոգեղէն Հաց, «Ցան», Անթիլիաս, 1982, էջ 115)։
Երանական յաւերժական երթ առատաբուռն սերմնացանին` Պարոն Գէորգ Գանտահարեանին, որուն հետ, այս յիշատակի երեկոն համազ-գայնացնելով, Յակոբ Օշականի բառերով կը մաղթեմ.
«Ովսաննա, ովսաննա:
Հայաստանեայց ժողովուրդին
Որ զինաւոր անմեռ զէնքով
Պիտի քալէ ճակատագրին
Խորախորհուրդ ճամբաներէն,
Մինչեւ հասնի օրը վերջին,
Դիմաւորել թափօրն ահեղ
Ահեղ օրուան Դատաստանին,
Հայ բարբառով ըսել Երկնից
«Հասած ենք Տէ՜ր, Օթեւանդիդ…»
Ալէլուիա, ալէլուիա» 
(Ոգեղէն Հաց, «Օրհնասացութիւն», Անթիլիաս, 1982, էջ 167)։
Եւ Սայաթ Նովային «անգաճ» տալով, Պարոնին անունով կը յանձա-րարեմ բոլորիս մեր կեանքը մեր անձը գերազանցող սիրով լեցնել. «Աստուած սիրէ, հոգի սիրէ, գիր սիրէ, ղալամ սիրէ, դավթար սիրէ, վանք սիրէ»:

* * *

Պարոնին դպրեվանքին հանդէպ սնուցած կապուածութիւնը շարու-նակելով, Տիկ. Մարոն ամեն վերամուտի եւ ամեն ամավերջի կը հեռախօսէ դպրեվանքի տեսուչին, բարեմաղթութիւններ կը կատարէ եւ ազնուօրէն կը յիշեցնէ, թէ Պարոնը եւ ինք աղօթքով եւ մտածումով դպրեվանքին հետ են: Շնորհակալութիւն կը յայտնեմ իրեն այս ուսանելի վերաբերումին համար: Այս առթիւ, այս յուշ-երեկոյի խորհուրդին մէջ, ես ուրախութեամբ կ՚ողջու-նեմ Տիկ. Մարոն, իր զաւակները, հարսը, փեսան եւ թոռն-թոռնուհիները, որոնք Պարոնին անձնդիր ծառայութեամբ պատուաստուած կը շարու-նակեն իրենց գործուն մասնակցութիւնը բերել մեր հաւաքական կեանքին: Յանուն հոգեւորական եւ աշխարհական բացակայ եւ ներկայ դպրեվանե-ցիներուն, Տիկ. Մարոյին կը նուիրեմ Դպրեվանքի Ս. Խաչ պաստառ-զինանշանը:

10 մայիս 2013 						      Նարեկ արք. Ալեէմէզեան
Պիքֆայա-Լիբանան 					      Տեսուչ դպրեվանքի

